b'\n_START_ARTICLE_\nSeverna Makedonija\n_START_SECTION_\nGeografija\n_START_PARAGRAPH_\nSeverna Makedonija le\xc5\xbei na Balkanskem polotoku. Zavzema povr\xc5\xa1ino 25.713 km\xc2\xb2. Na severozahodu meji na Kosovo (159 km meje), na severu na Srbijo (62 km), na vzhodu na Bolgarijo (148 km), na jugu na Gr\xc4\x8dijo (228 km) in na zahodu na Albanijo (151 km). Njen najvi\xc5\xa1ji vrh je Veliki Korab (2764 m nm. v.), ki le\xc5\xbei na zahodni meji dr\xc5\xbeave in velja za skupni najvi\xc5\xa1ji vrh Makedonije in Albanije. Republika Severna Makedonija je del \xc5\xa1ir\xc5\xa1e geografske regije Makedonije, ki zajema tudi sever Gr\xc4\x8dije in manj\xc5\xa1i del na zahodu Bolgarije. _NEWLINE_Severna Makedonija je potresno dejavno obmo\xc4\x8dje in prizori\xc5\xa1\xc4\x8de ve\xc4\x8d uni\xc4\x8dujo\xc4\x8dih potresov, najnedavneje leta 1963 v Skopju.\n_START_SECTION_\nPovr\xc5\xa1je\n_START_PARAGRAPH_\nPovr\xc5\xa1je v Severni Makedoniji je raznovrstno. Deli se na gorat zahodni in gorat vzhodni del, ki ju razmejuje dolina reke Vardar ali Povardarje._NEWLINE_Zahodni del predstavlja mladonagubano \xc5\xa0arsko-Pindsko gorovje, grajeno iz paleozojskega skrilavca in mezozojskega apnenca (Baba, \xc5\xa0ar planina, Korab, Jakupica, Nid\xc5\xbee). Med gorami se nahajajo globoke doline \xc4\x8crnega Drima in ve\xc4\x8d gorskih kotlin: Polog, Debarska kotlina, Ohridska kotlina, Prespanska kotlina in Pelagonija._NEWLINE_Osrednji del, Povardarje, je izpolnjen z jezeri in rekami. V njem se nahaja niz kotlin, med seboj povezanih s soteskami: Skopska kotlina, Vele\xc5\xa1ka kotlina, Tikve\xc5\xa1, Gevgelijska kotlina._NEWLINE_Vzhod dr\xc5\xbeave je ni\xc5\xbeji od zahoda in obsega vzhodne pritoke Vardarja.\n_START_SECTION_\nVodni sistem\n_START_PARAGRAPH_\nNajpomembnej\xc5\xa1e reke v dr\xc5\xbeavi so Vardar, Treska, Crna reka, P\xc4\x8dinja, Bregalnica, Strumica in \xc4\x8crni Drim. Ve\xc4\x8dina rek pripada povodju Egejskega morja preko reke Vardar, dolge 388 km (od tega 301 km v Severni Makedoniji), najpomembnej\xc5\xa1e reke v dr\xc5\xbeavi. Manj\xc5\xa1i del na zahodu pripada jadranskemu povodju preko \xc4\x8crnega Drima in njegovih pritokov, medtem ko Bina\xc4\x8dka Morava, reka na skrajnem severu dr\xc5\xbeave, pripada \xc4\x8drnomorskemu povodju._NEWLINE_Severna Makedonija ima tri velika naravna jezera in nekaj umetnih. Najve\xc4\x8dje naravno jezero je Ohridsko jezero, ki je eno najglobljih in najbolj prosojnih jezer v Evropi. Dve tretjini jezera pripadata Severni Makedoniji, ena pa Albaniji. Ohridsko jezero je zelo bogato z ribami, med katerimi je najbolj poznana ohridska postrv. V njem se je ohranilo veliko \xc5\xa1tevilo endemi\xc4\x8dnih vrst \xc5\xbeivali. Zaradi teh posebnosti je jezero skupaj z mestom Ohrid na UNESCO-vem seznamu svetovnih znamenitosti. Prespansko jezero je drugo najve\xc4\x8dje jezero Severne Makedonije, ki le\xc5\xbei na tromeji z Albanijo in Gr\xc4\x8dijo. Ima \xc5\xa1tevilne zalive in pe\xc5\xa1\xc4\x8dene pla\xc5\xbee. Na Prespanskem jezeru le\xc5\xbeita dva nenaseljena otoka, Mali Grad in Golem (Veliki) Grad, od katerih slednji pripada Makedoniji. Tretje najve\xc4\x8dje jezero je Dojransko jezero na makedonsko-gr\xc5\xa1ki meji. Relativno plitvemu jezeru (najve\xc4\x8dja globina 10 m) je gladino \xc5\xa1e zni\xc5\xbeevalo odvajanje vode za namen namakanja.\n_START_SECTION_\nVeroizpoved\n_START_PARAGRAPH_\nPrevladujo\xc4\x8da veroizpoved v dr\xc5\xbeavi je pravoslavje, ki mu pripada 65\xc2\xa0% prebivalstva. 0,4\xc2\xa0% predstavljajo druge kr\xc5\xa1\xc4\x8danske denominacije. Muslimani predstavljajo 33,3 odstotka prebivalcev, s \xc4\x8dimer je Severna Makedonija dr\xc5\xbeava s petim najve\xc4\x8djim dele\xc5\xbeem muslimanov v Evropi (za Kosovom, Tur\xc4\x8dijo, Albanijo ter Bosno in Hercegovino).\n_START_SECTION_\nJezik\n_START_PARAGRAPH_\nDr\xc5\xbeavni in uradni jezik dr\xc5\xbeave je makedon\xc5\xa1\xc4\x8dina. Makedonski jezik je soroden bolgarskemu jeziku, a ima vidne podobnosti tudi s srb\xc5\xa1\xc4\x8dino ter s torla\xc5\xa1kimi in \xc5\xa1opskimi nare\xc4\x8dji. Standardna makedon\xc5\xa1\xc4\x8dina je bila kodificirana po drugi svetovni vojni in je \xc5\xa1iroko sprejeta. Drugi uradni jezik na dr\xc5\xbeavni ravni je alban\xc5\xa1\xc4\x8dina. Drugi manj\xc5\xa1inski jeziki so prav tako uradni v ob\xc4\x8dinah, kjer jih govori preko 20\xc2\xa0% prebivalstva\n_START_SECTION_\nGospodarstvo\n_START_PARAGRAPH_\nPomembnej\xc5\xa1i sektorji industrije so proizvodnja in predelava jekla, kemi\xc4\x8dna, strojna, farmacevtska, gradbena in tekstilna industrija. Tekstilna industrija je zelo pomembna, saj zaposluje veliko ljudi. Tekstilna in obla\xc4\x8dilna (predvsem usnje) industrija sta zelo pomembni, saj zaposlujeta veliko ljudi in ustvarjata nova delovna mesta. Industrija in rudarstvo skupaj predstavljata 25\xc2\xa0% BDP. Industrijski sektor zaposluje 30\xc2\xa0% aktivnega prebivalstva._NEWLINE_Severna Makedonija ima majhno, odprto gospodarstvo, \xc4\x8digar nadaljnja rast in razvoj sta v veliki meri odvisna od napredka pri integraciji v EU. Storitveni sektor predstavlja 65\xc2\xa0% BDP in zaposluje ve\xc4\x8d kot polovico aktivnega prebivalstva. Najpomembnej\xc5\xa1i segmenti so transport, telekomunikacije in energetika.\n_START_SECTION_\nKmetijstvo in kulturne rastline\n_START_PARAGRAPH_\nSeverna Makedonija je razgibana pokrajina z gri\xc4\x8di, dolinami, slapi, rekami, jezeri, gorami, zaselki in osamljenimi kmetijami. Med gri\xc4\x8di v dolinami se razprostirajo velika polja. Kmetijski sektor predstavlja 10\xc2\xa0% BDP in zaposluje 17\xc2\xa0% aktivnega prebivalstva. Na njih pridelujejo \xc5\xa1tevilno sadje in zelenjavo, \xc5\xbeitarice, mak ter tobak. Severna Makedonija je dale\xc4\x8d poznana po kvalitetni papriki, paradi\xc5\xbenikih, kumarah, ri\xc5\xbeu. V ju\xc5\xbeni Severni Makedoniji, kjer se \xc4\x8duti sredozemsko podnebje, dobro uspevajo oljke in fige._NEWLINE_Ov\xc4\x8dereja in kozjereja sta zelo pomemben del gospodarstva v dr\xc5\xbeavi. Severna Makedonija ima tudi rudna bogastva, predvsem \xc5\xbeelezo, baker, in svinec. Znani rudniki so: Sasa, Damjan in Bu\xc4\x8dim.\n_START_SECTION_\nIndustrijski sektor\n_START_PARAGRAPH_\nIndustrijski sektor Severne Makedonije predstavlja 25\xc2\xa0% BDP, zaposluje pa pribli\xc5\xbeno 30\xc2\xa0% aktivnega prebivalstva. Pomembnej\xc5\xa1i sektorji industrije so proizvodnja in predelava \xc5\xbeeleza in jekla, kemi\xc4\x8dna, strojna, tekstilna, \xc5\xbeivilska in farmacevtska industrija._NEWLINE_Industrijska proizvodnja v Severni Makedoniji je v letu 2014 zrasla za 4,8\xc2\xa0%. Za leto 2015 je napovedana 4,9\xc2\xa0%, za leto 2016 5,2\xc2\xa0% in za leto 2017 5,6\xc2\xa0% rast industrijske proizvodnje.\n_START_SECTION_\nIzobra\xc5\xbeevanje\n_START_PARAGRAPH_\nVisoko, vi\xc5\xa1je in univerzitetno izobra\xc5\xbeevanje se lahko pridobi pri petih dr\xc5\xbeavnih univerzah._NEWLINE_Univerza Sv. Cirila in Metoda v Skopju, Univerza Goce Del\xc4\x8dev v mestu \xc5\xa0tip, _NEWLINE_Dr\xc5\xbeavna univerza Tetovo_NEWLINE_Univerza za informacijsko znanost in tehnologija Sv. Pavel Apostol v Ohridu. _NEWLINE_Poleg obstoje\xc4\x8dih univerz so nastale tudi vrsta zasebnih univerz, kakr\xc5\xa1na je European University, Slovanska Univerza Sveti Nikole, South East European University in druge. Univerzitetna nacionalna knji\xc5\xbenica se nahaja v Skopju. USAid je uspel z velikim projektom "Macedonia Connects" omre\xc5\xbeiti Severno Makedonijo in osnovno\xc5\xa1olsko in srednje\xc5\xa1olsko infrastrukturo z delujo\xc4\x8dim dostopom do svetovnega spleta. Ve\xc4\x8dja mesta v Severni Makedoniji so pridobila WIFI dostop po obmo\xc4\x8dju o\xc5\xbejega centra mesta.\n_START_SECTION_\nMediji\n_START_PARAGRAPH_\nNajstarej\xc5\xa1i \xc4\x8dasopis v dr\xc5\xbeavi je Nova Makedonija z leta 1944. Poleg njega so poznana tiskana ob\xc4\x8dila Utrinski Vesnik, Dnevnik, Vest, Fokus, Ve\xc4\x8der, Tea Moderna, Makedonsko Sonce in Koha. Javni kanal je Makedonska radiotelevizija, ki je ustanovljena 1993. Poleg tega obstajajo tudi zasebne televizije, najstarej\xc5\xa1i je TEKO TV (1989) iz mesta \xc5\xa0tip.\n_START_SECTION_\nKultura\n_START_PARAGRAPH_\nSeverna Makedonija ima bogato kulturno dedi\xc5\xa1\xc4\x8dino tako v arhitekturi, poeziji in glasbi, prav tako hrani dedi\xc5\xa1\xc4\x8dino mnogih verskih objektov. Glasba se naslanja vidno na Bizantinsko cerkveno glasbo kot tudi na likovno dedi\xc5\xa1\xc4\x8dino Bizantinske tradicije. Severna Makedonija hrani bogato zbirko bizantinskih fresk, nastalih med 11. in 16.stoletjem. Poleg tega se letno odvija bogat kulturni program letnih festivalov filma, glasbe, literature in umetnosti. _NEWLINE_Najpomembnej\xc5\xa1i kulturni dogodek v dr\xc5\xbeavi je Ohridski poletni festival klasi\xc4\x8dne glasbe in gledali\xc5\xa1\xc4\x8da, ki se imenuje Stru\xc5\xa1ke ve\xc4\x8deri poezije, ki vabijo pesnike z ve\xc4\x8d kot 50 dr\xc5\xbeav sveta. Viden je tudi Jazz festival Skopje, Mednarodni Kamera festival v Bitoli, Odprto mladinsko gledali\xc5\xa1\xc4\x8de in podobno._NEWLINE_Makedonska Opera v Skopju izvaja poletne ve\xc4\x8derne nastope, imenujejo se Majski operni ve\xc4\x8deri in se izvajajo \xc5\xbee od leta 1972.\n_START_SECTION_\nKulinarika\n_START_PARAGRAPH_\nKulinarika Severne Makedonije se naslanja na balkansko izro\xc4\x8dilo, gr\xc5\xa1ke in tur\xc5\xa1ke jedi, a tudi na italijanske, nem\xc5\xa1ke in \xc5\xa1e posebej mad\xc5\xbearske jedilnike. Zaradi velike kmetije kmetijstva pri stre\xc5\xbebi in relativno visokih temperatur \xc4\x8dez leto, se kuhinja naslanja predvsem na sve\xc5\xbeo in raznoliko zelenjavo, ribe in mle\xc4\x8dne izdelke. Zna\xc4\x8dilni jedi sta \xc5\xa1opska solata in tav\xc4\x8de grav\xc4\x8de. Vedno bolj se razvijajo tudi kvalitetne pija\xc4\x8de, vino in \xc5\xbeganje.\n_START_SECTION_\n\xc5\xa0port\n_START_PARAGRAPH_\nNogomet in rokomet sta najbolj mno\xc5\xbei\xc4\x8dna \xc5\xa1porta v Severni Makedoniji. Najve\xc4\x8dji \xc5\xa1portni objekt v dr\xc5\xbeavi je nogometni stadion Arena Filip II._NEWLINE_Rokomet izstopa predvsem zaradi uspehov \xc5\xbeenskih ekip. Leta 2002 je klub Kometal Skopje postal evropski prvak EHF Lige prvakov \xc5\xbeenskih ekip. Severna Makedonija je organizirala tudi Evropsko prvenstvo v \xc5\xbeenskem rokometu, ki se je odigravalo v Skopju in Ohridu. _NEWLINE_Ko\xc5\xa1arka\xc5\xa1ka reprezentanca je do\xc5\xbeivela najvi\xc5\xa1je uspehe leta 2011, ko so dosegli 4. mesto v Evropi. Doma\xc4\x8de tekme odigravajo v dvorani Boris Trajkovski Arena v Skopju. Mno\xc5\xbei\xc4\x8dno so obiskani tudi sezonski \xc5\xa1porti, izstopa Ohridski plavalni maraton poleti, organizirana pa so tudi smu\xc4\x8di\xc5\xa1\xc4\x8da za zimske radosti. Severna Makedonija in njen Olimpijski komite si prizadeva k \xc5\xa1portnim in olimpijskim idealom.'